Savjetovalište za profesionalno usmjeravanje i razvoj karijere
[bookmark: _Hlk240377979]Savjetovalište za profesionalno usmjeravanje i razvoj karijere pruža podršku studentima i alumnima Sveučilišta u Rijeci u različitim fazama njihova obrazovanja i razvoja karijere. Kroz individualno karijerno savjetovanje studenti mogu bolje upoznati vlastite interese, vrijednosti i kompetencije, postaviti karijerne ciljeve, istražiti obrazovne i karijerne mogućnosti te se pripremiti za ulazak na tržište rada i razvoj karijere.
Usluge Savjetovališta besplatne su za sve studente i studentice te alumne Sveučilišta u Rijeci.
Studenti i studentice mogu nam se obratiti ako:
· razmišljaju o promjeni studijskog programa ili daljnjem obrazovanju,
· trebaju informacije o različitim studijskim i karijernim mogućnostima,
· nisu sigurni što žele nakon završetka studija ili kojim se profesionalnim smjerom žele razvijati,
· žele bolje upoznati svoje interese, vrijednosti i kompetencije,
· žele postaviti karijerne ciljeve i izraditi osobni karijerni plan,
· žele istražiti mogućnosti zapošljavanja i profesionalnog razvoja,
· trebaju pomoć pri izradi ili unapređenju životopisa i motivacijskog pisma,
· žele se pripremiti za razgovor za posao i druge oblike selekcijskih postupaka,
· žele naučiti kako se predstaviti potencijalnom poslodavcu i istaknuti svoje kompetencije,
· žele razvijati vještine profesionalnog umrežavanja i povezivanja s poslodavcima,
· žele saznati više o mogućnostima karijernog savjetovanja.
Individualno savjetovanje temelji se na povjerljivom i individualiziranom pristupu, uz uvažavanje potreba, interesa i ciljeva svakog studenta.
Suradnja s nastavnicima i stručnim suradnicima
Savjetovalište je na raspolaganju nastavnicima, stručnim suradnicima i drugim djelatnicima Sveučilišta koji svojim studentima žele ponuditi dodatne sadržaje usmjerene na razvoj karijere i pripremu za tržište rada. Možemo održati predavanje, interaktivnu radionicu ili drugu edukativnu aktivnost, prilagođenu specifičnostima studija, godini studija i potrebama određene skupine studenata. Aktivnost se može organizirati kao samostalna radionica ili kao dio nastave odnosno aktivnosti u okviru kolegija.
Neke od mogućih tema i aktivnosti su:
· Zablistaj pred poslodavcem – kako napisati kvalitetan životopis i motivacijsko pismo te kako se uspješno pripremiti za razgovor za posao
· Upravljanje karijerom – kako upoznati vlastite interese, vrijednosti i kompetencije, postaviti karijerne ciljeve i izraditi osobni karijerni plan
· Practice Café – tribina namijenjena pripremi studenata za svijet rada te povezivanju studenata s alumnima i njihovim iskustvima iz različitih područja rada
[bookmark: _Hlk240379573]Popis tema nije konačan, sadržaj i format aktivnosti možemo prilagoditi konkretnim potrebama studenata, nastavnika i pojedinog studijskog programa. Zajedno možemo razmotriti koje bi aktivnosti bile najprikladnije te, ovisno o mogućnostima i raspoloživim kapacitetima Savjetovališta, dogovoriti sadržaj, format i termin provedbe. Molimo nastavnike i stručne suradnike da nam se, kada je moguće, jave unaprijed kako bismo mogli procijeniti mogućnosti realizacije aktivnosti i pravodobno dogovoriti njezinu provedbu.
Kada uputiti studenta u Savjetovalište?
Nastavnici i stručni suradnici mogu studenta uputiti u Savjetovalište kada primijete da mu je potrebna podrška pri donošenju obrazovnih ili karijernih odluka, istraživanju profesionalnih mogućnosti, predstavljanju poslodavcima ili planiranju sljedećih koraka u svom profesionalnom razvoju.
Ako niste sigurni bi li studentu koristilo karijerno savjetovanje, možete nam se također obratiti za konzultaciju.
Kako se student može javiti?
Studenti i studentice mogu se samostalno javiti u Savjetovalište i dogovoriti termin za individualno savjetovanje. Prijaviti se mogu putem prijavnice, a za više informacija mogu nam se obratiti na karijere@uniri.hr ili na broj 051/ 584 -757.

